b'\n_START_ARTICLE_\nCartea a treia a Regilor\n_START_SECTION_\nDreptatea lui Solomon\n_START_PARAGRAPH_\nSolomon \xc3\xael pedepse\xc8\x99te cu moartea, potrivit legii, pe uzurpatorul tronului care recidiveaz\xc4\x83, Adonia, pe uciga\xc8\x99ul Ioab (care v\xc4\x83rsase s\xc3\xa2nge f\xc4\x83r\xc4\x83 temei, omor\xc3\xa2nd pe Abner, c\xc4\x83petenia o\xc8\x99tirii lui Israel \xc8\x99i pe Amasa, c\xc4\x83petenia o\xc8\x99tirii lui Iuda, \xc3\xaen timp de pace) \xc8\x99i pe \xc8\x98imei, care rostise mari blesteme \xc3\xaempotriva lui David (infrac\xc8\x9biune pentru care era prev\xc4\x83zut\xc4\x83 pedeapsa cu moartea) \xc8\x99i care nesocote\xc8\x99te jur\xc4\x83m\xc3\xa2ntul f\xc4\x83cut de el Domnului \xc8\x99i porunca lui Solomon de a nu p\xc4\x83r\xc4\x83si cetatea.\n_START_SECTION_\nDarurile lui Solomon\n_START_PARAGRAPH_\n,,Cartea 3a Regilor\xe2\x80\x9d \xc3\xaencepe cu evocarea domniei faimoase, tihnite \xc8\x99i prospere, de 40 de ani, a lui Solomon (ce se t\xc3\xa2lcuie\xc8\x99te ,,pace\xe2\x80\x99\xe2\x80\x99), care, cer\xc3\xa2nd de la Dumnezeu \xc3\xaen\xc8\x9belepciune pentru a-\xc8\x99i conduce poporul, prime\xc8\x99te ,,o minte \xc3\xaen\xc8\x9beleapt\xc4\x83 \xc8\x99i priceput\xc4\x83\xe2\x80\x9d cum n-a avut nimeni \xc3\xaenainte de el, \xc8\x99i cum nu va avea nimeni dup\xc4\x83 el (3.10-12). Solomon roste\xc8\x99te trei mii de pilde, care alc\xc4\x83tuiesc cea mai mare parte a c\xc4\x83r\xc8\x9bii Pildele lui Solomon (Proverbele lui Solomon) \xc8\x99i a alc\xc4\x83tuit o mie cinci c\xc3\xa2nt\xc4\x83ri (4.32), a vorbit despre copaci, de la cedrul de Liban p\xc3\xa2n\xc4\x83 la isopul ce cre\xc8\x99te pe zid, despre dobitoace, despre p\xc4\x83s\xc4\x83ri, despre t\xc3\xa2r\xc3\xa2toare \xc8\x99i despre pe\xc8\x99ti (4.33), fiindc\xc4\x83 Dumnezeu \xc3\xaei d\xc4\x83duse, al\xc4\x83turi de \xc3\xaen\xc8\x9belepciune \xc8\x99i pricepere, \xc8\x99i ,,cuno\xc8\x99tin\xc8\x9be multe ca nisipul m\xc4\x83rii\xe2\x80\x99\xe2\x80\x99 (4.29). Faima \xc3\xaen\xc8\x9belepciunii sale devenise a\xc8\x99a de mare \xc3\xaenc\xc3\xa2t veneau oameni din toate col\xc8\x9burile lumii (10.24-25), inclusiv cei trimi\xc8\x99i de \xc3\xaemp\xc4\x83ra\xc8\x9bii p\xc4\x83m\xc3\xa2ntului (4.34) ca s\xc4\x83 aud\xc4\x83 \xc3\xaen\xc8\x9belepciunea pe care o pusese Dumnezeu \xc3\xaen inima lui. El rezolv\xc4\x83 magistral \xc3\xaencurcata problem\xc4\x83 a celor dou\xc4\x83 prostituate. Pe deasupra, Dumnezeu \xc3\xaei d\xc4\x83 \xc8\x99i ceea ce n-a cerut, adic\xc4\x83 \xc3\xaei d\xc4\x83ruie\xc8\x99te bog\xc4\x83\xc8\x9bii \xc8\x99i slav\xc4\x83, a\xc8\x99a \xc3\xaenc\xc3\xa2t \xc3\xaen timpul vie\xc8\x9bii lui nu va mai fi niciun \xc3\xaemp\xc4\x83rat ca el. Dumnezeu \xc3\xaei mai promite c\xc4\x83, dac\xc4\x83 va p\xc4\x83zi poruncile Domnului, \xc3\xaei va lungi \xc8\x99i zilele (3.13). \xc3\x8en privin\xc8\x9ba slavei, locuitorii Israelului \xc8\x99i Iudei ,,care m\xc3\xa2ncau, beau \xc8\x99i se veseleau\xe2\x80\x9d ajunseser\xc4\x83 ca ,,nisipul de pe \xc8\x9b\xc4\x83rmul m\xc4\x83rii\xe2\x80\x9d iar Solomon st\xc4\x83p\xc3\xa2nea peste to\xc8\x9bi \xc3\xaemp\xc4\x83ra\xc8\x9bii de dincoace de R\xc3\xa2u, care \xc3\xaei aduceau daruri \xc8\x99i i-au fost supu\xc8\x99i tot timpul vie\xc8\x9bii lui.\n_START_SECTION_\nZidirea Templului\n_START_PARAGRAPH_\nFiindc\xc4\x83 Domnul i-a dat odihn\xc4\x83 din toate p\xc4\x83r\xc8\x9bile, el neav\xc3\xa2nd nici potrivnic, nici nenorociri(5.4), Solomon zide\xc8\x99te o cas\xc4\x83 Numelui Domnului. precum l-a anun\xc8\x9bat \xc3\xaensu\xc8\x99i Dumnezeu pe David (5.4, 2Sam 7.13) \xc8\x99i o face \xc3\xaen al 480-lea an de la ie\xc8\x99irea copiilor lui Israel din \xc8\x9bara Egiptului, \xc3\xaen al patrulea an al domniei lui peste Israel, \xc3\xaen luna a doua. Templul a fost construit \xc3\xaen 7 ani, ispr\xc4\x83vit \xc3\xaen anul al 11-lea, \xc3\xaen a opta lun\xc4\x83. (6.1,37,38).\n_START_SECTION_\nP\xc4\x83catul lui Solomon\n_START_PARAGRAPH_\nDe\xc8\x99i Solomon, ,,omul odihnei\xe2\x80\x99\xe2\x80\x99 ,, iubea pe Domnul \xc8\x99i se \xc8\x9binea de obiceiurile tat\xc4\x83lui s\xc4\x83u, David, el se las\xc4\x83 ,,t\xc3\xa2r\xc3\xa2t de iubire\xe2\x80\x99 \xc8\x99i se ,,alipe\xc8\x99te\xe2\x80\x99\xe2\x80\x99 de unele neamuri interzise de Dumnezeu \xc3\xaemp\xc4\x83ra\xc8\x9bilor Israelului, av\xc3\xa2nd de neveste, \xc3\xaen afar\xc4\x83 de fata lui Faraon (probabil faraonul Siamon, dinastia a XXI-a), 700 de cr\xc4\x83iese \xc3\xaemp\xc4\x83r\xc4\x83te\xc8\x99ti (moabite, amonite, edomite, sidoniene \xc8\x99i hetite) \xc8\x99i 300 de \xc8\x9biitoare. La b\xc4\x83tr\xc3\xa2ne\xc8\x9be, nevestele iubite ,,i-au ab\xc4\x83tut inima\xe2\x80\x99\xe2\x80\x99 \xc8\x99i ,,i-au plecat inima spre dumnezei str\xc4\x83ini" astfel c\xc4\x83 nu a mai r\xc4\x83mas ,,cu totul a lui Dumnezeu, cum fusese inima tat\xc4\x83lui s\xc4\x83u David\xe2\x80\x99\xe2\x80\x99, a\xc8\x99a cum prev\xc4\x83zuse Domnul c\xc4\x83 se va \xc3\xaent\xc3\xa2mpla cu acei \xc3\xaemp\xc4\x83ra\xc8\x9bi care se vor \xc3\xaencuscri cu vreunul din cele 7 popoare mai puternice dec\xc3\xa2t Israelul. Dumnezeu \xc3\xael pedepse\xc8\x99te pe Solomon cu ruperea \xc3\xaemp\xc4\x83r\xc4\x83\xc8\x9biei de la el din m\xc3\xa2na fiului s\xc4\x83u, Roboam, \xc8\x99i oferirea a 10 semin\xc8\x9bii slujitorului s\xc4\x83u, Ieroboam I, cu l\xc4\x83sarea unei semin\xc8\x9bii fiului s\xc4\x83u (11.11-13). Dumnezeu \xc3\xaei mai ridic\xc4\x83 \xc8\x99i doi vr\xc4\x83jma\xc8\x99i pe Hadad, Edomitul(11.14-22) \xc8\x99i pe Rezon, fiul lui Eliada, \xc3\xaemp\xc4\x83rat al Siriei(11.23-25)\n_START_SECTION_\nSuccesorii\n_START_PARAGRAPH_\nCartea continu\xc4\x83 cu evocarea domniilor succesorilor s\xc4\x83i, \xc3\xaen general nelegiui\xc8\x9bi \xc8\x99i idolatri (Israel-Ieroboam I, Nadab, Bae\xc8\x99a, Ela, Zimri, Omri, Ahab \xc8\x99i Ahazia; Iuda- Roboam, Abia; cei mai r\xc4\x83i dintre ei fiind Ahab \xc8\x99i apoi Omri-16.25,30) cu c\xc3\xa2teva excep\xc8\x9bii notabile (Iuda-Asa \xc8\x99i fiul s\xc4\x83u, Iosafat).\n_START_SECTION_\nProfetul Ilie \xc3\xaen lupt\xc4\x83 cu Ahab \xc8\x99i Izabela\n_START_PARAGRAPH_\nUltima parte a c\xc4\x83r\xc8\x9bii aduce \xc3\xaen prim-plan pe profetul Ilie, f\xc4\x83c\xc4\x83tor de minuni (\xc3\xaenvie fiul unei v\xc4\x83duve, face ca untdelemnul \xc8\x99i f\xc4\x83ina acesteia s\xc4\x83 nu se \xc3\xaempu\xc8\x9bineze), aduc\xc4\x83tor \xc8\x99i opritor de ploaie \xc8\x99i conflictul s\xc4\x83u cu idolatrul \xc3\xaemp\xc4\x83rat Ahab, care a f\xc4\x83cut ,,ce este r\xc4\x83u mai mult dec\xc3\xa2t to\xc8\x9bi cei ce fuseser\xc4\x83 \xc3\xaenaintea lui\xe2\x80\x99\xe2\x80\x99. Ilie \xc3\xael l\xc4\x83mure\xc8\x99te pe idolatrul Ahab, \xc3\xaen fa\xc8\x9ba \xc3\xaentregului popor, c\xc4\x83 Dumnezeul lui Israel este adev\xc4\x83ratul Dumnezeu \xc8\x99i poporul se \xc3\xaentoarce la adev\xc4\x83rata credin\xc8\x9b\xc4\x83. Ahab se face uciga\xc8\x99 \xc8\x99i ho\xc8\x9b pentru o vie (consim\xc8\x9bind la o judecat\xc4\x83 m\xc3\xa2r\xc8\x99av\xc4\x83, cu martori mincino\xc8\x99i, pus\xc4\x83 la cale de Izabela, so\xc8\x9bia sa, judecat\xc4\x83 \xc3\xaen urma c\xc4\x83reia Nabot, proprietarul viei, este condamnat la moarte pentru blasfemie; iar via pe care acesta nu voia s-o v\xc3\xa2nd\xc4\x83 pentru c\xc4\x83 era mo\xc8\x99tenire de familie revine \xc3\xaemp\xc4\x83ratului). Astfel acuzat de Ilie, Ahab se smere\xc8\x99te \xc3\xaenaintea lui Dumnezeu: \xc3\xae\xc8\x99i rupe hainele, \xc3\xae\xc8\x99i pune un sac pe trup, \xc3\xaen care doarme, poste\xc8\x99te, \xc8\x99i \xc3\xaen care merge \xc3\xaencet \xc3\xaen timpul zilei. Dumnezeu \xc8\x9bine cont de smerirea lui Ahab \xc8\x99i \xc3\xaei spune c\xc4\x83 nenorocirea va c\xc4\x83dea peste regatul s\xc4\x83u nu \xc3\xaen timpul vie\xc8\x9bii sale, ci \xc3\xaen timpul vie\xc8\x9bii fiului s\xc4\x83u.'